Vakar Latvejis Televizejā raidejuma īrokstā (LTV7 ruodeis 30.julī) satyku Rēzeknis meru A.Bartaševiču. Pi izdeveibys pavaicovu par juo rokstu “Rēzeknes Vēstīs”, kurā jis dīzgon aktivai “brauc augumā” sovys dūmes opozicejai i ari maņ (roksta 1.daļa i 2.daļa).
Dūmoju, ka itaidai publikacejai par pamatu ir muni pādejuo laika puors īroksti škārsteikla socialajūs teiklūs, kuramūs nūruodu iz pašvaļdeibys darbeibys klaidom: miļzeigys naatīcynamuos izmoksys Eiropys projektu eistynuošonā; poruodu jimšona, lai caltu atvārtuo tipa baseinu, kas guļs iz riezeknīšu placim…
Bartaševiča kungs gon apgolvuoja, ka par pamatu juo rokstam asūt muni izteikumi Saeimys apakškomisejis sēdē vēļ paguojušuo goda rudinī (!). Gūdeigi sokūt, jau ar gryuteibom pīmiņu – tūlaik nūruodeju, ka par īprīkš Rēzeknis Olimpiskuo centra byuvnīceibai pīškirtūs vaļsts budžeta leidzekļu izlītuojumu nav nivīnys atskaitis. Aicynovu ar leidzeklim reikuotīs pruoteigi i sabīdreibai caurskotamai, kab puor Rēzeknis vadeibu nakrystu taids pat “20% korupcejis” susātivs, kaids jau godim gulst puor jūs sadarbeibys partnerim Reigys piļsātys vadeibā. Starpcytu, jau ūtru godu piec kuortys nu vaļsts budžeta nauda daškierta, pyrmajā godā sajiemu pat Bartaševiča kunga paraksteitu pateiceibu.
Ite eisai raudziešu argumentēt sovu vīdūkli, deļ kam, munupruot, lāmums “iz kreita” ceļt uora baseinu par vairuok kai pusmiļjona eiru Rēzeknī ir na vysai pruoteigs:
1. Nu tautys (masu) sporta vīdūkļa pruoteiguok byutu navys ceļt uora baseinu (kas reali byus izmontojams tikai pīcus mienešus godā), bet izremontēt piļsātys sporta zalus i stadionus (vysmoz 10 taidi objekti piļsātā ir viduvejā ci švakā stuovūklī), izveiduot vaira velotrasis – tys vyss īdzeivuotuojim byutu bez moksys pīejams (vysmoz stadioni, trasis). Pī tam, piļsātā jau ir 2 normali baseini, plus, Kovšu azars i upe, natuoli vēļ vairuoki azari ar publiskom pludmalem.
2. Nu profesionaluo sporta vīdūkļa – cik Latvejā (tymā skaitā Rēzeknei) ir panuokumu starptautiskā arenā peļdeišonā i cik vīglatletikā?! Nu, nav peļdeišonys tradiceju i atsaļaušu saceit – dīz voi koč kod byus īvāruojami panuokumi.
3. Puor piļsātys vadeibu otkon gulst styprai bīzs aizdūmu muokuļs, visim labi saprūtams, ka nu baseina ceļšonys draudzeiguos byuvnīceibys kompanejis nūpeļnēt var vaira kai nu zalu i stadionu remontim.
4. Izaver, ka uora baseins vaira izdeveigs ir na bārnim, a tureigu taņteišu īgrybom i onkulim, kurim cyta goda majī (eisai pyrma pašvaļdeibu vieliešonu) gribīs svineigai puorgrīzt kaidu sorkonū lenteti.
Nūslāgumā eisa replika iz Bartaševiča kunga rokstā izsaceitajim puormatumim, ka nazkas grybūt sev pīskaiteit cyta (juo?) dorba nūpalnus. Ite navaru napīminēt faktu, ka pats Bartaševiča kungs i juo puorstuovātais politiskais spuorns sovulaik beja lels pretinīks “Gora”, “Zeimuļa” i cytu piļsātys infrastukturys objektu izveidei, bet tagad jau godim nav nikaidu sirdsapzinis puormatumu sev pīsavynuot cytu drūsmeigi aizsuoktūs projektu rezuļtatus. Starpcytu, lela daļa tūs cylvāku, kam eistyn byutu juopasoka paļdis vairs nastruodoj pašvaļdeibā (aizguojuši piec pošu vieliešonuos voi sprostai padzeiti).
Vieleju Rēzeknei piec napylna goda tikt pi taidys vadeibys, kaidu Latgolys potenciali skaistuokuo piļsāta jau seņ peļņejuse!
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn